О б р а з л о ж е њ е

I ПРАВНИ ОСНОВ

Правни Основ за предлагање Одлуке о изменама и допунама- Ребаланс Одлуке о буџету Општине Врњачка Бања за 2016.г. („Сл.лист општине Врњачка Бања“, број 16/15) садржан је у члану 32 Закона о локалној самоуправи („Сл.гласник РС“, број 129/2007 и 83/2014 - др. закон), члана 63 Закона о буџетском систему („Сл.гласник РС“, број 54/2009, 73/2010, 101/2010, 101/2011, 93/2012, 62/2013, 63/2013 - испр. 108/2013, 142/2014 и 68/2015 - др. закон), члану 1 Закона о финансирању локане самоуправе („Сл.гласник РС“, број 62/2006, 47/2011, 93/2012, 99/2013 - усклађени дин. изн. и 125/2014 - усклађени дин. изн. и 95/2015 - усклађени дин. изн.), чл. 14. и чл 36. Статута општине Врњачка Бања („Сл. лист општине Врњачка Бања“ бр.13/14-пречишћен текст).

II РАЗЛОЗИ ЗА ПРЕДЛАГАЊЕ ОДЛУКЕ

Основни разлози за израду предлога четвртог Ребаланса Одлуке о буџету општине Врњачка за 2016.годину јесте обезбеђивање апропријације за финансирање расхода по основу плата обзиром да се нису испуниле планске одредбе о рационализацији броја запослених у 2016.г. по основу Закона о начину одређивања максималног броја запослених у јавном сектору .

Општина Врњачка Бања донела је Одлуку о буџету Општине Врњачка Бања за 2016.г. у складу са законима и другим прописима и актима органа Републике Србије који уређују ову област и у складу са роковима прописаним Законом о буџетском систему. У складу са Упутством за припрему одлуке о буџету локалне власти за 2016.г. и пројекција за 2017.г. и 2018.г., односно у складу са Законом о буџетском систему и актима којима је у моменту планирања буџета располагала општина, планирано је номинално смањење плата у 2016.г. од 10%. (уважавајући законске одредбе за запослене којима се плата не умањује). Према инструкцији датој у наведеном Упутству као и према члану 35 Закона о буџету Републике Србије за 2016.г. утврђен је начин планирања расхода за плате код корисника јавних средстава чије се плате финансирају из буџета и то на следећи начин:

 “Јединице локалне власти у 2016. години могу планирати укупна средства потребна за исплату плата запослених које се финансирају из буџета јединица локалне власти, тако да масу средстава за исплату плата планирају на нивоу исплаћених плата у 2015. години, а највише до дозвољеног нивоа за исплату у складу са чланом 36. Закона о буџету Републике Србије за 2015. годину („Службени гласник РС”, бр. 142/14 и 94/15), без умањења од 2,5% из става 2. истог члана.

 Тако планирану масу средстава за обрачун и исплату плата запослених које се финансирају из буџета јединица локалне власти у 2016. години треба умањити за 3 % у циљу спровођења рационализације у складу са Законом о начину одређивања максималног броја запослених у јавном сектору, с тим да у оквиру тако умањене масе средстава за исплату плата запослених могу се планирати средства за увећање плата запослених у установама социјалне заштите за 3% и предшколским установама за 4%.”

Са друге стране, надлежност за утврђивање максималног броја запослених по системима у складу са чланом 4 Закона о начину одређивања максималног броја запослених у јавном сектору је на Влади РС која је овлашћена да за сваку календарску годину, утврђује максималан број запослених на неодређено време у системима: државних органа, јавних служби, аутономне покрајине и локалне самоуправе. Надлежност за утврђивање максималног броја запослених у системима локалне самоуправе, у оквирима максималног броја запослених на неодређено време који утврди Влада својим актом има скупштина јединица локалне самоуправе. Општина Врњачка Бања је на основу Одлуке о максималном броју запослених на неодређено време у систему државних органа, систему јавних служби, систему Аутономне покрајине Војводине и систему локалне самоуправе за 2015.г. 05 број 112-13018/2015-1 од 02.12.2015.г. коју је усвојила Влада Републике Србије ("Службени гласник РС" бр. 101/2015) донела одлуку и утврдила максимални број запослених за 2015.г. који се у суштини односи на 2016.г. Како је дозвољен максимални број запослених на неодређено време који је утврдила Влада РС за систем локалне самоуправе - општину Врњачка Бања - такав да се у њега уклапа затечен број запослених, одлуком Скупштине општине Врњачка Бања утврђен је број запослених по организационим облицима и ниједан корисник јавних средстава није имао потребу да врши додатну рационализацију у 2016.г.

Како због оправданих околности које се односе на изборни процес, формирање нове Владе, преговора са ММФ-ом, није дошло до доношења одлуке о максималном броју запослених за 2016.г. у роковима који су утврђени Законом о начину одређивања максималног броја запослених у јавном сектору, као и због постигнутих резултата у консолидацији јавних финансија, како је то председник Владе образложио, постоји могућност и потреба да се иницијални захтев ММФ-а за умањењем броја запослених ревидира наниже (и у секторском смислу највише финансијских проблема и проблема у вези са бројем запослених има у јавним предузећима). Као последица ових чињеница произашла је последица да се одлука о максималном броју запослених за 2016.г. примењује у 2017.г. Такође, последица примене Одлуке о максималном броју запослених на неодређено време у систему државних органа, систему јавних служби, систему Аутономне покрајине Војводине и систему локалне самоуправе за 2015.г. 05 број 112-13018/2015-1 од 02.12.2015.г. коју је усвојила Влада Републике Србије ("Службени гласник РС" бр. 101/2015) за општину Врњачка Бања у 2016.г. значи да планирана средства за отпремнине у поступку рационализације од 3% у складу са чланом 35 Закона о буџету Републике Србије неће бити утрошена, истовремено ових 3% се појављују као недостајућа средства за исплату плата запосленима код корисника јавних средства који у складу са свим напред наведеним позитивним законским прописима имају број запослених у складу са законом и чији запослени остварују право на плату. Обзиром да Закон о буџетском систему обавезује да се обавезе преузимају у складу са одобреним апропријацијама неопходно је извршити повраћај овако планираних расхода у укупном износу од 6.055.000 динара на економске класификације са којих се финансирају плате корисника буџета у складу са организационом структуром ових корисника.

III ПРОМЕНЕ КОЈЕ СЕ ПРЕДЛАЖУ РЕБАЛАНСОМ БУЏЕТА

 Приходи

Ребаланс који се предлаже израђен је на истом нивоу прихода и расхода из извора финансирања 01 – текући приходи утврђеним Одлуком о буџету општине Врњачка Бања за 2016.годину, односно овим ребалансом не предлаже се повећање приходне стране и расходне стране буџета.

Расходи

Планирана средства за рационализацију по основу умањења броја запослених од 3% која се није догодила у 2017.г. у складу са Законаом о начину одређивања максималног броја запослених у јавном сектору а на који се позива члан 35 Закона о буџету Републике Србије за 2016.г. у укупном износу од 6.055.000 динара распоређују се по корисницима буџета у складу са њиховом актуелном организационом структуром и то из извора финансирања 01 и из извора финансирања 04 за кориснике који остварују сопствене приходе.

Друга промена на расходној страни односи се на увећање планираних средстава за финансирање Програма коришћења средстава за финансирање унапређења безбедности саобраћаја на путевима на територији општине Врњачка Бања у 2016. у износу од 2.000.000 динара као резултат процене реализације апропријације из које се финансирају из раздела Општинског правобранилаштва из којих се финансирају обавезе за судске таксе и одлуке.

Детаљан преглед ових промена видљив је из текста предлога Ребаланса одлуке о буџету Општине Врњачка Бања за 2016.г. и у табеларном делу (Табела -1).

IV ФИНАНСИЈСКИ РЕЗУЛТАТ

Финансијски резултат који произилази из оваквог предлога ребаланса одлуке о буџету општине Врњачка Бања за 2016.годину,је не промењен у односу на иницијално усвојену Одлуку о буџету Општине Врњачка Бања за 2016.г.

V СТУПАЊЕ НА СНАГУ

Ребаланс Одлуке о буџету општине Врњачка Бања за 2016.годину ступа на снагу наредног дана од дана објављивања у „Службеном листу општине Врњачка Бања“ а примењиваће се од 01.01.2016.године.

 Обрадио

 Зоран Дунић

 ШЕФ СЛУЖБЕ НАЧЕЛНИК

 Гордана Узуновић ОПШТИНСКЕ УПРАВЕ

 Славиша Пауновић